
AVIZ

asupra proiectului de Lege pentru aprobarea Ordonanţei de urgenţă a Guvernului nr.128/2006 privind unele măsuri pentru diminuarea arieratelor bugetare
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.128/2006 privind unele măsuri pentru diminuarea arieratelor bugetare, trimis cu adresa nr. PL-x 194 din 2 aprilie 2007, înregistrat sub nr. 21/103 din 3 aprilie 2007. 
Potrivit prevederilor art.75 din Constituţia României, republicată, şi ale art.92 alin.(9 ) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 17 aprilie 2007.



Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Concurenţei trimis cu adresa nr.  1877 din 21 decembrie 2006 şi avizul favorabil al Consiliului Legislativ trimis cu adresa nr. 1816 din 27 decembrie 2006. 



Cu prilejul dezbaterilor, membrii Comisiei au constatat faptul că, în Anexa la prezenta Ordonanţă de urgenţă este evidenţiat codul unic de înregistrare pentru fiecare societate în parte şi nu sumele de bani de la care ar fi scutite societăţile comerciale evidenţiate. Pe de altă parte, în Anexă sunt evidenţiate societăţi comerciale care nu ar trebui să se regăsească între cele scutite de la plata obligaţiilor datorate, conform evidenţei fiscale.



Mai mult decât atât, în cursul negocierilor cu Uniunea Europeană, statul român  şi-a asumat obligaţia de a nu mai acorda facilităţi fiscale în afara celor asumate prin programele de privatizare, în conformitate cu cele reglementate prin Ordonanţa de urgenţă a Guvernului     nr. 26/2005, cu modificările şi completările ulterioare.


Având în vedere considerentele mai sus menţionate, cu majoritate de voturi        (4 voturi împotrivă şi 3 abţineri), s-a hotărât avizarea negativă a proiectului de lege.



În raport cu obiectul şi conţinutul său, iniţiativa legislativă face parte din categoria legilor organice.

